b'\n_START_ARTICLE_\nNikolai Baskov\n_START_SECTION_\nElulugu\n_START_PARAGRAPH_\nNikolai Baskov on s\xc3\xbcndinud 15. oktoobril 1976 Moskvas. Pere vahetas sageli elukohta ja seet\xc3\xb5ttu tuli Baskovil \xc3\xb5ppida eri koolides (Siberis, Saksamaal). Novosibirski muusikakoolis \xc3\xb5ppis Baskov m\xc3\xa4ngima klaverit. Vanemates klassides \xc3\xb5ppis ta Moskva muusika-koreograafia kallakuga koolis, mille l\xc3\xb5petas kuldmedaliga._NEWLINE_1998\xe2\x80\x931999. aastal v\xc3\xb5itis Baskov Venemaa noorte ooperilauljate v\xc3\xb5istluse ja sai teise koha Grande Voce konkursil Hispaanias. P\xc3\xa4rast seda pakuti talle Lenski rolli T\xc5\xa1aikovski ooperis \xe2\x80\x9cJevgeni Onegin\xe2\x80\x9d. Nii j\xc3\xb5udis Baskov 2000. aastal Moskva Suure Teatri truppi._NEWLINE_2000. aastal kohtus ja esines Baskov Montserrat Caball\xc3\xa9ga. Ooperidiiva pakkus noorele Baskovile v\xc3\xb5imalust koos esineda. Samuti oli ta n\xc3\xb5us hakkama Baskovi mentoriks, aidates lihvida, parandada ja t\xc3\xa4iustada noormehe vokaaltehnikat. Baskov oli Caball\xc3\xa9 \xc3\xb5pilane, samuti ka lavapartner mitmeid aastaid, koos esineti Itaalias, Hispaanias, Saksamaal, \xc5\xa0veitsis ja teistes riikides._NEWLINE_2006. aastal tegid Nikolai Baskov, Montserrat Caball\xc3\xa9 ja Monserrat Marti kontserditurnee Venemaa linnades._NEWLINE_2008\xe2\x80\x932009 said k\xc3\xbcmned tuhanded inimesed osa Nikolai Baskovi grandioossetest esinemistest: kontsertprogrammid \xe2\x80\x9c\xd0\x9a\xd0\xbe\xd1\x80\xd0\xb0\xd0\xb1\xd0\xbb\xd1\x8c \xd1\x81\xd1\x83\xd0\xb4\xd1\x8c\xd0\xb1\xd1\x8b\xe2\x80\x9d (eesti k. \xe2\x80\x9cSaatuse laev\xe2\x80\x9d) Peterburis ja \xe2\x80\x9c\xd0\x9d\xd0\xb5 \xd1\x82\xd0\xbe\xd0\xbb\xd1\x8c\xd0\xba\xd0\xbe \xd0\xbe \xd0\xbb\xd1\x8e\xd0\xb1\xd0\xb2\xd0\xb8\xe2\x80\x9d (eesti k. \xe2\x80\x9cMitte ainult armastusest\xe2\x80\x9d) Moskvas. P\xc3\xa4rast neid toimus laulja kontserttuur Venemaa l\xc3\xa4\xc3\xa4nepiirist idapiirini._NEWLINE_2011. aastal esines Nikolai Baskov klassikaliste aariate ja romanssidega Viini Filharmoonia kuldses saalis._NEWLINE_2012. aastal toimus Moskvas Aleksandr \xc5\xbdurbini uue, Th\xc3\xa9ophile Gautier\xe2\x80\x99 s\xc3\xbc\xc5\xbeee p\xc3\xb5hjal valminud ooperi \xe2\x80\x9c\xd0\x90\xd0\xbb\xd1\x8c\xd0\xb1\xd0\xb5\xd1\x80\xd1\x82 \xd0\xb8 \xd0\x96\xd0\xb8\xd0\xb7\xd0\xb5\xd0\xbb\xd1\x8c\xe2\x80\x9d (eesti k. \xe2\x80\x9cAlbert ja Gisell\xe2\x80\x9d) esietendus. Nikolai Baskov inspireeris heliloojat teost kirjutama ja Baskov ise m\xc3\xa4ngis ooperis peaosa (krahv Albert)._NEWLINE_Klassikalise repertuaariga kontsertprogramm \xe2\x80\x9c\xd0\x97\xd0\xb2\xd1\x91\xd0\xb7\xd0\xb4\xd0\xbd\xd0\xbe\xd0\xb5 \xd1\x82\xd1\x80\xd0\xb8\xd0\xbe\xe2\x80\x9d (eesti k. \xe2\x80\x9cKuulus trio\xe2\x80\x9d) (Nikolai Baskov, Monserrat Caball\xc3\xa9, Monserrat Marti) esitati 2013. aasta oktoobris Kremlis._NEWLINE_2016. aastal esitas Baskov publikule oma uut, Aleksei Sechenovi lavastuse p\xc3\xb5hjal valminud s\xc3\xb5ud \xe2\x80\x9c\xd0\x98\xd0\xb3\xd1\x80\xd0\xb0\xe2\x80\x9d (eesti k. \xe2\x80\x9cM\xc3\xa4ng\xe2\x80\x9d). K\xc3\xb5ik kolm etendust (7.\xe2\x80\x939. oktoobril 2016) toimusid Kremlis suure eduga. Varsti p\xc3\xa4rast seda l\xc3\xa4ks Baskov kontserttuurile: kontserdid toimusid Peterburis, Kaliningradis, Minskis ja Balti riikides \xe2\x80\x93 Eestis, L\xc3\xa4tis ja Leedus. 2017. aasta alguses toimus s\xc3\xb5u Saksamaa kontserdisaalides ning hiljem j\xc3\xa4tkus Venemaal. 2018. aasta kevadel esitati s\xc3\xb5ud \xe2\x80\x9c\xd0\x98\xd0\xb3\xd1\x80\xd0\xb0\xe2\x80\x9d taas Peterburis ja Moskvas.\n_START_SECTION_\nLooming\n_START_PARAGRAPH_\nNikolai Baskovit peetakse esimeseks vene artistiks, kes on t\xc3\xb6\xc3\xb6tanud nii ooperi-, vokaali-, populaarklassika- kui ka estraadi- ja popmuusika \xc5\xbeanrites. Baskovi loominguline ulatus on tohutult suur; ta esitab edukalt \xc5\xbeanre aariatest rahvalaulude ja popmuusikahittideni.'